CELEX: 32016L0856
Language: ro
Date: 2016-05-25 00:00:00
Title: Directiva (UE) 2016/856 a Consiliului din 25 mai 2016 de modificare a Directivei 2006/112/CE privind sistemul comun al taxei pe valoarea adăugată, în ceea ce privește durata obligației de respectare a cotei standard minime

31.5.2016   
            
            
               RO
            
            
               Jurnalul Oficial al Uniunii Europene
            
            
               L 142/12
            
         DIRECTIVA (UE) 2016/856 A CONSILIULUI
   din 25 mai 2016
   de modificare a Directivei 2006/112/CE privind sistemul comun al taxei pe valoarea adăugată, în ceea ce privește durata obligației de respectare a cotei standard minime
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 113,
   având în vedere propunerea Comisiei Europene,
   după transmiterea proiectului de act legislativ către parlamentele naționale,
   având în vedere avizul Parlamentului European (1),
   având în vedere avizul Comitetului Economic și Social European (2),
   hotărând în conformitate cu o procedură legislativă specială,
   întrucât:
   
               (1)
            
            
               Articolul 97 din Directiva 2006/112/CE a Consiliului (3) dispune că de la 1 ianuarie 2011 până la 31 decembrie 2015 cota standard a taxei pe valoarea adăugată (TVA) nu poate fi mai mică de 15 %.
            
         
               (2)
            
            
               Cota standard a TVA în vigoare în statele membre, combinată cu mecanismul sistemului de tranziție, a asigurat funcționarea sistemului TVA la un nivel acceptabil. Prin noile norme privind locul de prestare a serviciilor, care favorizează impozitarea la locul de consum, posibilitățile de a profita de diferențele privind cotele TVA, prin relocalizare, au fost limitate și mai mult, iar posibilitatea denaturării concurenței a fost redusă.
            
         
               (3)
            
            
               Pentru a preîntâmpina ca diferențele excesive dintre cotele standard ale TVA aplicate de statele membre să conducă la dezechilibre structurale în Uniune și la denaturări ale concurenței în anumite sectoare de activitate, este o practică comună, în domeniul impozitelor indirecte, să se stabilească cote minime. Acest lucru este încă prudent în ceea ce privește TVA.
            
         
               (4)
            
            
               Având în vedere discuția în curs privind caracteristicile unui regim definitiv al TVA pentru tranzacțiile intraunionale, ar fi prematur să se stabilească o cotă standard permanentă a TVA sau să se ia în considerare o modificare a nivelului cotei minime a TVA.
            
         
               (5)
            
            
               Prin urmare, este necesară menținerea cotei standard minime actuale a TVA la 15 % pentru o perioadă suficient de lungă încât să asigure securitate juridică și să permită continuarea evaluării.
            
         
               (6)
            
            
               Menținerea cotei standard minime actuale nu exclude o revizuire ulterioară a legislației privind TVA înainte de 31 decembrie 2017 pentru a aborda introducerea unui regim definitiv al TVA pentru tranzacțiile intraunionale.
            
         
               (7)
            
            
               În vederea asigurării aplicării neîntrerupte a cotei standard minime stabilite prin Directiva 2006/112/CE, este oportun ca prezenta directivă să se aplice de la 1 ianuarie 2016.
            
         
               (8)
            
            
               Prin urmare, Directiva 2006/112/CE ar trebui modificată în consecință,
            
         ADOPTĂ PREZENTA DIRECTIVĂ:
   Articolul 1
   Articolul 97 din Directiva 2006/112/CE se înlocuiește cu următorul text:
   
      „Articolul 97
      De la 1 ianuarie 2016 până la 31 decembrie 2017, cota standard nu poate fi mai mică de 15 %.”
   
   Articolul 2
   (1)   Statele membre asigură intrarea în vigoare a actelor cu putere de lege și a actelor administrative necesare pentru a se conforma prezentei directive până la 1 august 2016. Statele membre informează de îndată Comisia în această privință.
   Atunci când statele membre adoptă respectivele măsuri, acestea conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a unei astfel de trimiteri.
   (2)   Statele membre transmit Comisiei textele principalelor măsuri de drept intern pe care le adoptă în domeniul reglementat prin prezenta directivă.
   Articolul 3
   Prezenta directivă intră în vigoare în ziua următoare datei publicării în Jurnalul Oficial al Uniunii Europene.
   Articolul 4
   Prezenta directivă se adresează statelor membre.
   
      Adoptată la Bruxelles, 25 mai 2016.
      
         
            Pentru Consiliu
         
         
            Președintele
         
         J.R.V.A. DIJSSELBLOEM
      
   
   
      (1)  Avizul din 12 aprilie 2016 (nepublicat încă în Jurnalul Oficial).
   
      (2)  Avizul din 17 februarie 2016 (JO C 133, 14.4.2016, p. 23).
   
      (3)  Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (JO L 347, 11.12.2006, p. 1).